PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:
Návrh vyhlášky Ministerstva hospodárstva Slovenskej republiky, ktorou sa mení a dopĺňa vyhláška Ministerstva hospodárstva Slovenskej republiky č. 416/2012 Z. z., ktorou 
sa ustanovujú podrobnosti o postupe pri uplatňovaní obmedzujúcich opatrení pri stave núdze 
a o opatreniach zameraných na odstránenie stavu núdze v elektroenergetike a podrobnosti 
o postupe pri vyhlasovaní krízovej situácie a jej úrovne, o vyhlasovaní obmedzujúcich opatrení v plynárenstve pre jednotlivé kategórie odberateľov plynu, o opatreniach zameraných 
na odstránenie krízovej situácie a o spôsobe určenia obmedzujúcich opatrení v plynárenstve 
a opatrení zameraných na odstránenie krízovej situácie (ďalej len „vyhláška“).

2. Základné ciele právnej úpravy:
Cieľom prípravy právnej úpravy vyhlášky je doplnenie, ktorým sa medzi obmedzujúce opatrenia na predchádzanie alebo riešenie stavu núdze v elektroenergetike zavádza nové opatrenie typu plánovaného prerušenia výroby elektriny. Cieľom opatrenia je riešenie problémov s výkonovou bilanciou elektrizačnej sústavy spôsobenou vysokou neplánovanou výrobou elektriny najmä z obnoviteľných zdrojov pripojených na úrovni distribučných sústav, ktorú nie je možné kompenzovať inými opatreniami ako jej prerušením. Návrh vyhlášky vyplýva zo zákona č. 259/2025 Z. z., ktorým sa mení a dopĺňa zákon č. 251/2012 Z. z. 
o energetike a o zmene a doplnení niektorých zákonov v znení neskorších predpisov a ktorým 
sa menia a dopĺňajú niektoré zákony, ktorý priniesol doplnenie v § 20 Stav núdze 
v elektroenergetike, predchádzanie stavu núdze v elektroenergetike a skúška stavu núdze  
v elektroenergetike v ods. 4, kde sa za písmeno b) vložilo nové písmeno c), ktorým sa medzi obmedzujúce opatrenia v elektroenergetike zavádza nové opatrenie typu plánovaného prerušenia výroby elektriny.
V časti plynárenstva dochádza ku korekcii dotknutých hraníc zmluvne dohodnutých množstiev plynu (za účelom dosiahnutia súladu s tarifnými skupinami pre distribúciu plynu uvedenými 
v cenovom rozhodnutí pre prístup do distribučnej siete a distribúciu plynu). Upravuje sa 
aj hodnota spaľovacieho objemového tepla a najnižšej teploty ovzdušia pre zostavovanie vykurovacích kriviek na -20 °C (v zmysle tabuľky uvedenej v STN 73 0540-3 pri zohľadnení teplotnej oblasti ako aj nadmorskej výšky).

3. Zhodnotenie súčasného stavu:
Podľa súčasnej právnej úpravy sa obmedzujúce opatrenia v elektroenergetike realizujú najmä podľa plánu obmedzovania spotreby, havarijného vypínacieho plánu a frekvenčného plánu. Súčasný stav právnej úpravy nezohľadňuje vykonanú novelizáciu zákona č. 251/2012 Z. z. o energetike v znení zákona č. 259/2025 Z. z. Neriešenie problematiky potenciálnych problémov s výkonovou bilanciou elektrizačnej sústavy SR spôsobených vysokou neplánovanou výrobou najmä z obnoviteľných zdrojov pripojených na úrovni distribučných sústav zmenou vyhlášky, by v budúcnosti mohlo priniesť mimoriadne stavy v elektrizačnej sústave až po stav núdze a tým spôsobiť priame ohrozenie dodávok elektriny koncovým odberateľom.

4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy právneho predpisu formou zasielania podnetov, prostredníctvom právneho a informačného portálu Slov-Lex. Lehota na vyjadrenie je 10 pracovných dní od zverejnenia.


Kontaktné údaje:
Ministerstvo hospodárstva Slovenskej republiky
sekcia energetiky
Mlynské nivy 44/a 
827 15 Bratislava 29
email: daniel.vitoslavsky@mhsr.sk 

5. Predpokladaný termín začatia pripomienkového konania:
júl 2026 

